Toshkent viloyatida sel oqibatida 25 ta xonadonni suv bosdi

Toshkent viloyati hududi bo'ylab 14 may kuni qisqa muddatda kuchli yomg'ir yog'ib o'tdi. Favqulodda vaziyatlar vazirligi holat yuzasidan ma'lumot berdi.
Ta'kidlanishicha, yomg'ir yog'ishi oqibatida Yuqori Chirchiq tumani Navbahor mahallasi hududidan o'tgan Yayilmasoy soyi o'zanida yomg'ir suvlari toshishi sodir bo'lgan. Obod turmush ko'chasida joylashgan taxminan 25 ta aholi xonadonlari, tomorqa yer maydonlariga suv kirishi kuzatilgan.
Sodir bo'lgan hodisa oqibatlarini bartaraf etish ishlariga viloyat Favqulodda vaziyatlar boshqarmasi hamda hududiy bo'limi, Yuqori Chirchiq tumani favqulodda vaziyatlarda davlat tizimiga kiruvchi korxona va tashkilotlarning kuch vositalari jalb etilgan. Shundan so'ng aholi xonadonlarida suv tortish ishlari olib borilib, hozirda toshqin suvlari talafotlari bartaraf etilgan.
Yuzaga kelgan hodisa oqibatida Navbahor mahallasi Obod turmush ko'chasi hududidagi poydevorga ega bo'lmagan xom g'ishtdan qurilgan xonadon binosiga zarar yetgan. Mazkur holat oqibatida fuqarolarning tan jaroxati olishi va uy hayvonlari nobud bo'lishi to'g'risida ma'lumotlar kelib tushmagan.
Eslatib o'tamiz, “O'zgidromet” xizmati 13–14 may kunlari respublikaning qator hududlarida sel kuzatilishi haqida ogohlantirib, shoshilinch axborot e'lon qilgandi. Unda Toshkent viloyatining Ohangaron, Bo'stonliq, Parkent, Pskent, O'rta Chirchiq, Yuqori Chirchiq tumanlarida va Angren, Olmaliq shaharlarida kuchli yog'ingarchilik kuzatilishi aytilgan.